Ritratt ta' Marjon Besteman fuq Pixabay .td_uid_2_60bbb42816040_rand.td-a-rec-img{text-align:left}.td_uid_2_60bbb42816040_rand.td-a-rec-img img{margin:0 auto 0 0} Ħmistax ilu ħafna nħasdu meta f'dan il-blogg għedt li kemm-il darba l-E.T. il-President ta' Malta George Vella jirriżenja biex ma jiffirmax liġi li tneħħi l-abort minn reat kriminali f'Malta, ikun qed jagħmel pjaċir lil min irid idaħħal l-abort. Dan għaliex ikun qed jagħmel il-wisa' biex min m'għaddiex mill-bieb jgħaddi mit-tieqa. B'riżenja tagħtihom l-abort fuq platt Forsi xi wħud ħasbu li ma nafx x'tgħid il-Kostituzzjoni. Imma mhux il-każ. Skont il-Kostituzzjoni u hawn qed nikkwota minn paġna 30 tal-Manwal tal-President Repubblika maħruġ mill-E.T. Ugo Mifsud Bonnici, "Lanqas jista' l-President jiċħad il-kunsens tiegħu fuq il-bażi li liġi partikolari tmur kontra l-prinċipji tiegħu jew kontra l-morali. Korrettement jekk il-President iħoss li ma jistax fil-kuxjenza jagħti l-kunsens tiegħu, huwa għandu jirriżenja". Fl-isfond ta' dan hu ċar li ġaladarba l-President jirrifjuta li jirreżenja quddiem liġi tal-abort tinħoloq kriżi kostituzzjonali li bħala qatt ma kellna. Dan nirrikonoxxih u nifhmu perfettament. Il-problema hi li f'din il-kwistjoni partikolari qed nitkellmu fuq il-ħajja tal-innoċenti. X'hemm iktar importanti mill-ħarsien tal-ħajja tal-bniedem speċjalment ta' dawk li ma jistgħux jiddefendu ruħhom? Immaġinaw ftit tidħol għand bidwi u tibda taqtagħlu ż-żahar tas-siġar tal-frott. Taħsbu li jekk jarak jgħidlek ma jimpurtax? Taħsbu li ma jkunx jaf li b'dak li qed tagħmel tkun qed teqridlu kannestri ta' frott? B'din il-liġi qed ngħidu lill-bidwi li naqta' kemm naqta' żahar mill-għelieqi tiegħu ma ninżammx responsabbli. L-istess dawk li jgħidu li m'hemmx ħajja waqt it-tqala. Meta tagħmel abort u taf li mhux se jkun hemm l-ebda tip ta' konsegwenza, il-messaġġ hu ċar – aġir bħal dan isir legali. Din mhix kwistjoni ta' liġi fuq pereżempju it-tip ta' tassazzjoni li għandu jkollha Malta, imma xi ħaġa li tolqot direttament il-valur fundamentali tal-ħajja. Bejn kriżi kostituzzjonali u l-ħajja, nagħżel bla tlaqliq il-ħajja. Madankollu, anki mill-aspett legali hemm kunsiderazzjonijiet oħra importanti. Ġaladarba, il-President jirrifjuta li jirriżenja ikun jista' jitneħħa xorta waħda – biss hemm bżonn żewġ terzi tal-Kamra tad-Deputati. Hawnhekk nistaqsi: Id-deputati lesti jneħħu l-President fuq il-kwistjoni tal-abort, liema kwistjoni ma hemmx mandat elettorali għaliha u liema kwistjoni il-poplu qatt ma ġie kkonsultat dwarha? Lesti jagħtu l-appoġġ tagħhom lill-President ta' Malta kemm-il darba niġu f'xenarju bħal dan? Il-pożizzjoni tiegħi dwar dan hi waħda ċara. Inwiegħed l-appoġġ tiegħi lill-President u ninsab konvint li l-maġġoranza tal-poplu tkun warajh jekk kemm-il darba jiddeċiedi li jibqa' jżomm sod quddiem l-introduzzjoni tal-abort f'Malta – sew jekk dan jidħolx mill-bieb jew mit-tieqa. .td_uid_3_60bbb4281624b_rand.td-a-rec-img{text-align:left}.td_uid_3_60bbb4281624b_rand.td-a-rec-img img{margin:0 auto 0 0}